MS «Jupiter» (Fjord Line)

MS «Jupiter» var en havgående passasjer- og bilferge. Skipet ble bygget ved Dubegion-Normandie i Nantes, Frankrike i 1975 med verksnummer 142, og ble døpt «Wellamo». I 1988 ble skipet forlenget med 22,3 meter, og ble i 1995 ytterligere oppgradert. Skipet seilte i forskjellige ruter i Skandinavia fra 1975 til 2005. Fra 1994 til 2005 trafikkerte hun strekningen Bergen – Newcastle i England, den såkalte englandsruten. Skipet hadde kapasitet til 1200 passasjerer og 320 personbiler (2005). Siden 2010 var «Jupiter» hotellskip for turister sørøst i Vietnam. I november 2017 forliste hun under tyfonen Damrey.

Historie 

Skipet ble levert i 1975 til Finska Ångfartygs Ab og døpt «Wellamo» av Hilkka Honkajuuri 17. juli. Etter dette ble hun satt inn i ruten Stockholm-Helsingfors for Silja Line. I oktober 1979 kolliderte skipet i tykk tåke med det belgiske tankskipet «Belgulf Mercury» utenfor Lidingø, men fikk bare mindre skader i baugen.
 
I april 1981 ble skipet solgt til det danske rederiet DFDS og gikk til Aalborg for ombygging. I slutten av mai ble skipet omdøpt til «Dana Gloria» og satt inn i trafikk på ruten Esbjerg–Newcastle, og i sommermånedene også Göteborg–Newcastle. I september 1983 ble den satt inn i ruten København – Oslo.
 
I februar 1984 ble skipet leid ut til Johnsson Line Ab, Stockholm og omdøpt til «Svea Corona» i Åbo. Den ble deretter satt inn på Silja Lines rute Stockholm–Mariehamn–Åbo.

I mai 1985 ble skipet omdøpt til «Dana Gloria» og begynte atter en gang å seile ruten København – Oslo for DFDS. I november 1988 ankom skipet Jos L Meyer Werft, Papenburg, Tyskland for å bli forlenget med 22.3 meter. Etter ombyggingen ble skipet i februar 1989 offisielt døpt «King of Scandinavia» i Oslo, og fortsatte med seilinger på ruten København – Oslo. I juni 1990 blir ruten endret til København – Helsingborg – Oslo, og i august samme år blir skipet overført til DIS (Dansk Internationalt Skibsregister). I dårlig vær i juli 1992 kolliderte skipet med bølgebrytere ved Helsingborg, men kunne fortsette til Oslo etter reparasjoner.
 
Ble solgt til Color Line juli 1994, og etter ombygging på Framnæs Mekaniske Verksted i Sandefjord seilte skipet til Bergen der det ble omdøpt til «Color Viking» i september samme år. Dagen etter dåpen settes det inn i ruten Bergen – Stavanger – Newcastle. Ble i 1998 solgt til selskapet Fjordline i Bergen og omdøpt til «Jupiter», men fortsatte i ruten Bergen – (Haugesund) – Stavanger – Newcastle. I september 2005 gikk hun sin siste tur i englandsruten, og seilte deretter til Fredericia i Danmark for verkstedsopphold.
 
Skipet ble i november 2005 overdratt til selskapet «MS Jupiter DA», og ble liggende i opplag i Danmark i påvente av salg. «MS Jupiter» ble fra 15. februar 2006 utleid til Statoil som hotellskip i forbindelse med utbyggingen av ilandføringsanlegget for Snøhvitfeltet på Melkøya utenfor Hammerfest. Denne kontrakten utløp 31. januar 2007.

I desember 2006 ble det kjent at skipet var solgt til asiatiske interessenter for 7,3 millioner US dollar. Det ble senere klart at kjøperne var det Panama-registrerte rederiet «Royal Group Ltd» i Singapore. I april 2007 seilte skipet til Kina for ombygging. «Jupiter» beholdt navnet sitt og ble satt inn i cruise-trafikk fra Vietnam under ledelse av rederiet Prime Cruise Development Ltd i Ha Long i den vietnamesiske provinsen Quang Ninh nordøst i landet. Sommeren 2010 ble hun lagt i opplag i Van Phong Bay sørøst i Vietnam. Noen måneder senere fikk hun kambodsjansk flagg og Phnom Penh som hjemmehavn, men lå fortsatt oppankret og fungerte som hotellskip for turister.

Høsten 2017 var «Jupiter» under slep nordover til Haiphong for reparasjoner da hun måtte søke ly for tyfonen Damrey. 4./5. november 2017 slet skipet seg under det voldsomme uværet, kantret og sank omkring fire nautiske mil sørøst for Quy Nhon. Det var 7 mennesker ombord i «Jupiter» da hun forliste.

Skipets forskjellige navn 
1975–1981: «Wellamo», Silja Line 
1981–1984: «Dana Gloria», DFDS 
1984–1985: «Svea Corona», Silja Line 
1985–1989: «Dana Gloria», DFDS
1989–1994: «King of Scandinavia», DFDS 
1994–1998: «Color Viking», Color Line
1998–2007: «Jupiter», Fjord Line og MS Jupiter DA
2007–2017: «Jupiter», Royal Group Ltd, Prime Cruise Development Ltd

Bildegalleri

Se også
 MS «Jupiter» (1973)

Referanser

Kilder 
 Fakta om fartyg: M/S Wellamo (1975) Besøkt 5. januar 2018

Eksterne lenker 
 
 

Norske ferger
Finsk sjøfart
Dansk sjøfart
Svenske ferger
Transport i Singapore
Skip fra 1975
1975 i Finland
1994 i Norge
Skip bygget i Frankrike
Artikler i sjøfart-prosjektet